ai4bharat/Pralekha huggingface dataset:
விவசாயத்துறை அமைச்சகம்
ஜி20 வேளாண் அமைச்சகக் கூட்டம் ஜூன்-15 முதல் 17 வரை ஹைதராபாத்தில் நடைபெற உள்ளது
ஜி20 வேளாண் அமைச்சகப் பணிக்குழுக் கூட்டம் 2023, ஜூன்-15 முதல் 17 வரை ஹைதராபாத்தில் நடைபெற உள்ளது. மூன்று நாட்கள் நடைபெறும் இக்கூட்டத்தில் ஜி20 உறுப்பு நாடுகள், அழைப்பு நாடுகள், சர்வதேச அமைப்புகளைச் சேர்ந்த 200-க்கும் மேற்பட்ட பிரதிநிதிகள் பங்கேற்கவுள்ளனர். பல்வேறு நாடுகளின் வேளாண் துறை அமைச்சர்கள், சர்வதேச அமைப்புகளின் தலைமை இயக்குநர்கள் ஆகியோர் கலந்துகொள்ள உள்ளனர்.
முதல் நாள் அன்று மத்திய வேளாண் மற்றும் விவசாயிகள் நலத்துறை இணையமைச்சர்கள் திரு கைலாஷ் சௌத்ரி கண்காட்சியை தொடங்கிவைக்க உள்ளார். வேளாண் மற்றும் அதை சார்ந்த துறைகளில் இந்தியாவின் சாதனைகளை எடுத்துக்காட்டும் விதமாக, கண்காட்சி இடம்பெறும்.
இரண்டாம் நாளில் மத்திய வேளாண் அமைச்சர் திரு நரேந்திர சிங் தோமர் பங்கேற்று ஜி20 கூட்டத்தில் பங்கேற்கும் அமைச்சர்கள் மற்றும் இதர பிரதிநிதிகளை வரவேற்கிறார். உணவுப் பாதுகாப்பு மற்றும் ஊட்டச்சத்துக்கான நீடித்த வேளாண்மை, மகளிர் சார்ந்த வேளாண்மை, நீடித்த உயிரி பன்முகத்தன்மை, பருவ நிலை தீர்வுகள் குறித்து இக்கூட்டத்தில் விவாதிக்கப்பட உள்ளது.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1932267
புவி அறிவியல் அமைச்சகம்
புயல் எச்சரிக்கை மையங்கள் மற்றும் மின்னல் தாக்கி உயிரிழந்தோர் எண்ணிக்கை: அமைச்சர் ஜிதேந்திர சிங் தகவல்
நாட்டின் 9 கடற்கரையோர மாநிலங்கள், கடலோர யூனியன் பிரதேசங்கள், தீவுப் பகுதிகள் ஆகியவை மேம்படுத்தப்பட்ட புயல் எச்சரிக்கை மையங்களைக் கொண்டுள்ளன. கிழக்கு மற்றும் மேற்குக் கடலோரப் பகுதிகளில் சென்னை, மும்பை, கொல்கத்தா உட்பட 7 புயல் எச்சரிக்கை மையங்களும், புதுதில்லியில் உள்ள இந்திய வானிலை ஆய்வுத் துறையின் மையப்படுத்தப்பட்ட புயல் எச்சரிக்கைப் பிரிவும் உள்ளதாகப் புவி அறிவியல் இணையமைச்சரும்  அறிவியல் தொழில்நுட்பத்துறை அமைச்சருமான டாக்டர் ஜிதேந்திர சிங் மக்களவையில் இன்று எழுத்துமூலம் அளித்த பதிலில் கூறியுள்ளார்.
நாடுமுழுவதும் மின்னல் தாக்கி உயிரிழப்போர் எண்ணிக்கை கடந்த 10 ஆண்டுகளில் அதிகரித்து வரும் போக்கினை சமீபத்திய ஆய்வுகள் காட்டுவதாக மற்றொரு கேள்விக்கு பதிலளித்த அமைச்சர் திரு ஜிதேந்திர சிங் கூறினார். 28 மாநிலங்களில் 2018 ஆம் ஆண்டு மின்னல் தாக்கி உயிரிழந்தோர் எண்ணிக்கை 2,357 ஆகவும், 2020-ல் 2,862 ஆகவும் இருந்ததை அவர் சுட்டிக்காட்டியுள்ளார்.
பீகாரில் 2018 ஆம் ஆண்டு 177-ஆக இருந்த உயிரிழப்பு 2020-ல் 430 ஆக அதிகரித்துள்ள நிலையில் தமிழ்நாட்டில் இதேகாலத்தில் 82-லிருந்து 64 ஆகக் குறைந்துள்ளது என்று அமைச்சரின் பதிலுக்கான இணைப்பில் தெரிவிக்கப்பட்டுள்ளது. அருணாச்சலப்பிரதேசம், சிக்கிம் ஆகிய மாநிலங்களிலும், புதுச்சேரி யூனியன் பிரதேசத்திலும் இந்தக் காலக்கட்டத்தில் மின்னல் தாக்கி உயிரிழப்பு ஏதும் ஏற்படவில்லை என்பதும் அதில் குறிப்பிடப்பட்டுள்ளது.
பொருளாதார விவகாரங்களுக்கான மத்திய அமைச்சரவைக் குழு
சர்க்கரைத் துறையில் தற்போது நிலவும் நெருக்கடியைச் சமாளிப்பதற்கான தலையீட்டுக்கு அமைச்சரவை ஒப்புதல்
சர்க்கரை ஆலைகள் மூடப்படுவதன் விளைவாக விவசாயிகளுக்குப் பெரிய அளவில் கரும்பு விலை பாக்கி நிலவும் பிரச்சினையில் முன்னேற்றம் ஏற்படுத்துவதற்காகப் பிரதமர் திரு. நரேந்திர மோடி தலைமை வகித்த மத்திய அமைச்சரவை ரூ. 7,000 கோடி அளவுக்கான கீழ்க்காணும் நடவடிக்கைகளுக்கு ஒப்புதல் அளித்துள்ளது:
- ஓர் ஆண்டுக்கான 30 லட்சம் மெட்ரிக் டன் சர்க்கரையின் கையிருப்பை உருவாக்குதல். இதற்காக ரூ. 1,175 கோடி அளவுக்குச் செலவு ஆகும். ஆயினும் சர்க்கரையின் சந்தை விலை மற்றும் இருப்பு அடிப்படையில், உணவு மற்றும் பொதுவினியோகத் துறை எந்த நேரத்திலும் இதனைப் பரிசீலனைக்குட்படுத்தலாம். இந்தத் திட்டத்தின் கீழ் செலவிடப்பட்ட தொகையைக் காலாண்டு அடிப்படையில் திரும்பப் பெறலாம். விவசாயிகளின் கரும்பு விலை நிலுவைத் தொகையானது ஆலைகள் சார்பாக அவர்களின் வங்கிக் கணக்கில் நேரடியாகச் செலுத்தப்படும்.
- அவசியப் பொருட்கள் சட்டம், 1955 –ன் கீழ், சர்க்கரை விலை  உத்தரவு, 2018 அறிவிக்கை வெளியிட
வெள்ளை/சுத்திகரிக்கப்பட்ட சர்க்கரையின் குறைந்தபட்ச விற்பனை விலையை ஆலை வாயிலில் நிர்ணயிப்பதால் வெள்ளை/சுத்திகரிக்கப்பட்ட சர்க்கரையை உள்ளூர் சந்தையில் சர்க்கரை ஆலையால் விற்கவோ வினியோகிக்கவோ முடியாது. வெள்ளை சர்க்கரையின் குறைந்தபட்ச விற்பனை விலையானது கரும்பின் நியாயமான பரிவர்த்தனை விலை மற்றும் வெள்ளை/சுத்திகரிக்கப்பட்ட சர்க்கரையின் குறைந்தபட்ச மாற்று அடக்கவிலை அடிப்படையில் நிர்ணயிக்கப்படும். வெள்ளை/சுத்திகரிக்கப்பட்ட சர்க்கரையின் குறைந்தபட்ச விற்பனை விலையானது ஆரம்பத்தில் ரூ.29 / கிலோ ஒன்றுக்கு என நிர்ணயிக்கப்படும். இது உணவு மற்றும் பொதுவினியோகத் துறையால் அவ்வப்போது நியாயமான பரிவர்த்தனை விலை முதலியவற்றின் திருத்தத்தின் அடிப்படையில் திருத்தியமைக்கப்படலாம். இது நுகர்வோர்களுக்கு நியாயமான விலையில் சர்க்கரை கிடைப்பதைப் பாதிக்காது. சர்க்கரையின் சில்லறை விற்பனை விலையை முற்றிலும் கட்டுப்பாட்டில் வைத்திருப்பதற்கான ஏற்பாட்டை அரசு உத்தரவாதப்படுத்தும். தற்போது, சர்க்கரை ஆலைகளின் சரக்கிருப்பை வரையறைப்படுத்துவதன் மூலம் இது செய்யப்படும். நடப்பு சர்க்கரைப் பருவத்தின்  இருப்பானது ஆரம்பத்தில் வரையறுக்கப்பட்டு, உணவு மற்றும் பொதுவினியோகத் துறையால் எந்த நேரத்திலும் மறுபரிசீலனை செய்யப்படலாம்.
- தற்போதைய வடிசாலைகளை மேம்படுத்துவதன் மூலமும் சுத்திகரிப்புக் கொதிகலன்களை நிறுவுதல் மற்றும் சர்க்கரை ஆலைகளில் புதிய வடிசாலைகளை அமைத்தல் ஆகியவற்றின் வாயிலாகவும் சர்க்கரை ஆலைகளின் திறனை அதிகரிக்கலாம். அதிகப்பட்சம் ரூ.1,332 கோடி அளவுக்கு, கடனைக் காலம் தாழ்த்திச் செலுத்துவதற்கான சட்ட இசைவுக் காலம் உள்ளிட்டு வட்டிமானியத் தொகையை ஐந்தாண்டு காலத்திற்கு அரசு ஏற்றுக்கொள்ளும்.
(Visitor Counter : 122
சாலைப் போக்குவரத்து மற்றும் நெடுஞ்சாலைத்துறை அமைச்சகம்
ஃபாஸ்டேக் தொடர்பான சவால்கள்
மாநிலங்களவையில் கேள்வி ஒன்றுக்கு எழுத்துப்பூர்வமாக பதிலளித்த சாலை போக்குவரத்து மற்றும் நெடுஞ்சாலைகள் அமைச்சர் திரு. நிதின் கட்கரி கீழ்காணும் தகவல்களை வழங்கினார்.
மிகக் குறைந்த போக்குவரத்துக் கொண்ட வெகு சில சாலைகளைத் தவிர, தேசிய நெடுஞ்சாலைகளில் உள்ள அனைத்து கட்டண சாவடிகளிலும் ஃபாஸ்டேக் அமைப்பு பொருத்தப்பட்டுள்ளது.
கட்டண சாவடிகளில் ஃபாஸ்டேக் மூலம் தவறான கட்டண கழிவைக் குறைக்க/நீக்க இந்திய தேசிய நெடுஞ்சாலைகள் ஆணையத்தால், அவ்வப்போது பல்வேறு நடவடிக்கைகள் மேற்கொள்ளப்பட்டு வருகின்றன.
கட்டண சாவடிகளில் மின்னணு முறையில் 100% கட்டண வசூலை எட்டுவதற்காக, தேசிய நெடுஞ்சாலைகளில் உள்ள கட்டண சாவடிகளில் உள்ள அனைத்து பாதைகளையும் 2021 பிப்ரவரி 15/16 நள்ளிரவு முதல் ஃபாஸ்டேக் பாதைகளாக அரசு அறிவித்துள்ளது. இதன் விளைவாக கட்டண சாவடிகளில் காத்திருப்பு நேரமும் நீண்ட வரிசைகளும் குறைக்கப்பட்டன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1808591
குடியரசுத் துணைத் தலைவர் செயலகம்
நீதியை அணுகக்கூடியதாகவும், குறைந்த செலவில் கிடைக்கக்கூடியதாகவும் மாற்றுவதற்கு குடியரசு துணைத்தலைவர் அழைப்பு
நீதியை அனைவரும் அணுகக்கூடியதாகவும், குறைந்த செலவில் தாமதமின்றி நீதிமன்றங்களின் வாயிலாக கிடைக்கக்கூடியதாகவும் மாற்றுவதற்கு குடியரசு துணைத்தலைவர் திரு எம் வெங்கையா நாயுடு அழைப்பு விடுத்துள்ளார்.
தாமோதரம் சஞ்சீவய்யா சட்டப் பல்கலைக்கழகத்தால் ஏற்பாடு செய்யப்பட்ட "சுதந்திரப் போராட்டத்தின் உணர்வு: முன்னோக்கி செல்லும் வழி" என்ற கருப்பொருளிலான 'விடுதலையின் அம்ரித் மகோத்சவ' கொண்டாட்டங்களைத் தொடங்கி வைத்து பேசிய குடியரசு துணைத் தலைவர் திரு நாயுடு, "நீதியை சரியான நேரத்தில் வழங்குவது மிகவும் முக்கியமானது என்பதால், நீதிமன்றங்களில் நிலவும் நிலுவைத்தன்மை மற்றும் அதிகப்படியான தாமதங்களைத் தீர்ப்பதற்கான வழிகளைக் கண்டறிய வேண்டும்," என்றார்.
ஒடுக்கப்பட்ட மக்களின் நலனுக்காக சட்டத்துறையினர் போராடி அவர்களுக்கு சட்ட உதவிகளை வழங்க வேண்டும் என்று அவர் வலியுறுத்தினார். மக்கள் தங்கள் உரிமைகளை எந்தவித நீர்த்துப்போதலோ அல்லது திசைதிருப்பலோ இல்லாமல் பெறுவதை உறுதி செய்ய வேண்டும். உரிமைகள் வழங்கப்படாவிட்டால் சட்டத்துறையினர் நடவடிக்கை எடுக்க வேண்டும், என்றார் அவர்.
நாடு சுதந்திரம் அடைந்ததில் இருந்து பல்வேறு துறைகளில் முன்னேற்றம் கண்டுள்ளதைக் குறிப்பிட்ட குடியரசுத் துணைத் தலைவர், கடந்த காலப் பெருமைகளை எண்ணி நாம் ஓய்வெடுக்க முடியாது என்றார். வறுமை, பாலினப் பாகுபாடு, கல்வியறிவின்மை, சாதிவெறி, ஊழல் போன்றவற்றை ஒழிப்பதற்காக சுதந்திரப் போராட்டத்தை போன்ற ஒரு மாபெரும் தேசிய இயக்கத்திற்கான நேரம் வந்துவிட்டது என்று அவர் கூறினார்.
பல்கலைக்கழகத்தின் சார்பில் கொண்டாடப்பட்ட திரு தாமோதரம் சஞ்சீவய்யாவின் பிறந்தநாள் நூற்றாண்டு விழாவையொட்டி, குடியரசு துணைத் தலைவர் அவருக்குப் புகழஞ்சலி செலுத்தினார். திரு தாமோதரம் சஞ்சீவய்யா அவரது நேர்மை, நாணயம் மற்றும் தன்னலமின்றி தேசத்திற்குச் சேவை செய்த அர்ப்பணிப்புக்காக நினைவுகூரப்படுவதாக அவர் கூறினார். இந்த பல்கலைக்கழகத்திற்கு இந்தியாவின் தவப்புதல்வரின் பெயர் சூட்டப்பட்டது உண்மையிலேயே பெருமையாகும், என்றார் அவர்.
பல்கலைக்கழகத்தின் துணைவேந்தர் பேராசிரியர்  கே மதுசூதன ராவ், ஆசிரியர்கள் மற்றும் மாணவர்கள் நிகழ்ச்சியில் கலந்து கொண்டனர்.
மேலும் தகவல்களுக்கு, இந்த ஆங்கில செய்திக்குறிப்பைக் காணவும்:
https://pib.gov.in/PressReleseDetail.aspx?PRID=1768866
தகவல் மற்றும் ஒலிபரப்பு அமைச்சகம்
செய்திகளுக்கான டி.வி. நேயர்களின் தரமதிப்பீடு அளவை மீண்டும் தொடங்குகிறது ஒளிபரப்பு நேயர்கள் ஆராய்ச்சி கவுன்சில்
டிஆர்பி அறிக்கை மற்றும் இந்திய தொலை தொடர்பு ஒழுங்குமுறை ஆணையத்தின்  பரிந்துரையின் அடிப்படையில், ஒளிபரப்பு நேயர்கள் ஆராய்ச்சி கவுன்சில் அதன் செயல்முறைகள், நெறிமுறைகள், மேற்பார்வை முறை மற்றும் நிர்வாக அமைப்பு போன்றவற்றில் மாற்றங்களைத் மேற்கொண்டுள்ளது. வாரியத்தை மாற்றியமைப்பது மற்றும் தனி உறுப்பினர்களை சேர்க்க தொழில்நுட்ப குழுவை அனுமதிப்பது போன்ற நடவடிக்கைகளை ஒளிபரப்பு நேயர்கள் ஆராய்ச்சி கவுன்சில் தொடங்கியுள்ளது. ஒரு நிரந்தர மேற்பார்வை குழுவும் உருவாக்கப்பட்டுள்ளது. தரவுக்கான அணுகல் நெறிமுறைகள் புதுப்பிக்கப்பட்டு கடுமையாக்கப்பட்டுள்ளன.
ஒளிபரப்பு நேயர்கள் ஆராய்ச்சி கவுன்சில் மேற்கொண்ட மாற்றங்களைக் கருத்தில் கொண்டு, புதிய திட்டங்களை விளக்குவதற்கு சம்பந்தப்பட்ட தொகுதிகளை அணுகி, புதிய நெறிமுறைகளின்படி தரமதிப்பீடு வெளியீட்டை தொடங்கத் தயாராக இருப்பதாக BARC சுட்டிக்காட்டியுள்ளது.
மேற்கூறியவற்றைக் கவனத்தில் கொண்டு, செய்தி மதிப்பீடுகளை உடனடியாக வெளியிடுமாறும், உண்மையான போக்குகளின் நியாயமான மற்றும் நியாயமான பிரதிநிதித்துவத்திற்காக, மாதாந்திர முறையில், கடந்த மூன்று மாத தரவுகளை வெளியிடுமாறு ஒளிபரப்பு நேயர்கள் ஆராய்ச்சி கவுன்சிலை, தகவல் மற்றும் ஒலிபரப்பு அமைச்சகம், கேட்டுக் கொண்டுள்ளது. மாற்றியமைக்கப்பட்ட முறையின்படி, செய்திகள் மற்றும் சிறப்பு நிகழ்ச்சிகளின் அறிக்கையானது 'நான்கு வார சுழற்சி சராசரி கருத்தாக்கத்தில்' இருக்க வேண்டும்.
டிராய் மற்றும் டிஆர்பி கமிட்டி அறிக்கையில் பரிந்துரைக்கப்பட்டபடி, டிஆர்பி சேவைகளைப் பயன்படுத்துவதற்காக நேயர்களின் தரவு  திறன்களை மேம்படுத்துவதை பரிசீலிக்க, பிரசார் பாரதியின் தலைமை செயல் அதிகாரி தலைமையில் செயற்குழு ஒன்றை தகவல் மற்றும் ஒலிபரப்புத்துறை அமைச்சகம் அமைத்துள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1789392
நிதி அமைச்சகம்
உலக வங்கி வளர்ச்சி குழுவின் 102வது கூட்டத்தில் மத்திய நிதியமைச்சர் திருமதி நிர்மலா சீதாராமன் பங்கேற்பு
உலக வங்கி வளர்ச்சிக் குழுவின் 102வது கூட்டத்தில், மத்திய நிதியமைச்சர் திருமதி.நிர்மலா சீதாராமன் காணொலி காட்சி மூலம் இன்று கலந்து கொண்டார்.
கொவிட் -19 நெருக்கடி மீட்பு நடவடிக்கையில் உலக வங்கி குழுமத்தின் பங்கு: கொவிட் பாதிப்பை அளவிடுவது, உயிர்களை காப்பாற்றுவது, மீண்டும் வளர்ச்சி பாதைக்கு திரும்புவது மற்றும் சர்வதேச நிதியம் மற்றும் உலக வங்கி குழுவின் குறிப்புகளை புதுப்பிப்பது: கடன் சேவை நிறுத்தி வைப்பு முயற்சியை அமல்படுத்துவது மற்றும் நீட்டிப்பது குறித்து இந்த கூட்டத்தில் விவாதிக்கப்பட்டன.
இந்நிகழ்ச்சியில் பேசிய திருமதி. நிர்மலா சீதாராமன், கடந்த ஏப்ரல் மாதத்துக்கு முன்பே தொடங்கிய கொவிட்-19 பாதிப்பு வளரும் மற்றும் வளர்ந்த நாடுகளில் இன்று வரை தொடர்வதாக தெரிவித்தார். பல ஆண்டுகள் கடுமையாக போராடி, ஏழைமையின் அளவை குறைத்ததை இழக்கும் அபாயம் தற்போது அதிகமாக உள்ளதாகவும் குறிப்பிட்டார். கொவிட் பரவலை கட்டுப்படுத்தவும், சமூக மற்றும் பொருளாதார பாதிப்பை குறைக்கவும், மத்திய அரசு பல நடவடிக்கைகளை எடுத்து வருவதாகவும் அவர் தெரிவித்தார்.
ஏழைகளுக்கு நேரடி பணி பரிமாற்றம் மற்றும் உணவு பாதுகாப்பு நடவடிக்கைளுக்கு முதல் கட்டமாக 23 பில்லியன் அமெரிக்க டாலர் நிதியை மத்திய அரசு அறிவித்ததாக நிதியமைச்சர் இந்த கூட்டத்தில் தெரிவித்தார். இதையடுத்து பிரதமரின் தற்சார்பு இந்தியா திட்டத்தின் கீழ் 271 பில்லியன் அமெரிக்க டாலர் மதிப்பிலான நிதியுதவி திட்டங்கள் அறிவிக்கப்பட்டதாகவும் அமைச்சர் கூறினார். வர்த்தகர்களுக்கான நிவாரணம் அளிக்கும் திட்டங்கள், தொழிலாளர் துறையில் சீர்திருத்தங்கள், நாடு முழுவதும் பயன்படுத்தும் ரேசன் அட்டைகள் மூலம், புலம் பெயர் தொழிலாளர்களுக்கு சமூக பாதுகாப்பு போன்ற பல திட்டங்கள் அறிவிக்கப்பட்டதாகவம் அவர் கூறினார். நபார்டு நிதியுதவி திட்டம் மூலம் ஊரக துறைக்கு ஆதரவு, விவசாயத்துறையில் 27.17 பில்லியன் டாலர் அளவிலான பணப்புழக்கம், மகாத்மா காந்தி தேசிய ஊரக வேலை உறுதி திட்டத்துக்கு கூடுதல் நிதி ஒதுக்கீடு போன்றவை செய்யப்பட்டதாகவும் மத்திய நிதியமைச்சர் திருமதி.நிர்மலா சீதாராமன் குறிப்பிட்டார்.
கொவிட் -19 தொற்றை முன்னிட்டு, சுகாதார கட்டமைப்புகளை 2.03 பில்லியன் அமெரிக்க டாலர் மதிப்பில் மத்திய அரசு மேம்படுத்தியுள்ளதாகவும் அவர் தெரிவித்தார்.
தனது அனுபவத்தை பகிர்ந்து கொள்ளவும், தெற்க ஆசிய பகுதியில் முக்கிய பங்காற்றவும் இந்தியா தயாராக இருப்பதாகவும் நிதியமைச்சர் திருமதி நிர்மலா சீதாராமன் தெரிவித்தார்.
கொவிட் தொற்றை எதிர்கொள்ள கூட்டு நடவடிக்கை முக்கியம் என குறிப்பிட்ட நிதியமைச்சர் அமைச்சர், இதற்காக இந்த நிதியாண்டின் 4வது காலாண்டில், உலக வங்கி 45 பில்லியன் அமெரிக்க டாலர் செலவு செய்ய உறுதிபூண்டுள்ளதையும் வரவேற்றார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1665261
வணிகம் மற்றும் தொழில்துறை அமைச்சகம்
சரஸ் அஜீவிகா விற்பனை நிலையத்தில் டிபிஐஐடி மற்றும் ஊரக வளர்ச்சி அமைச்சகம் இணைந்து 'ஒரு மாவட்டம் ஒரு தயாரிப்பு' ஓடிஓபி சுவரைத் தொடங்கியுள்ளன
இந்தியாவின் உள்நாட்டு கைவினைஞர்கள் மற்றும் கலைஞர்களை ஊக்குவிப்பதற்கான ஒரு குறிப்பிடத்தக்க நடவடிக்கையாக, வர்த்தகம் மற்றும் தொழில்துறை அமைச்சகத்தின் தொழில் மற்றும் உள்நாட்டு வர்த்தக மேம்பாட்டுத் துறையின்  கீழ் செயல்படுத்தப்படும் ஒரு மாவட்டம் ஒரு தயாரிப்பு  திட்டத்தில் ஊரக வளர்ச்சி அமைச்சகமும் இணைந்து செயல்படுகிறது.
ஊரக வளர்ச்சி அமைச்சகத்தின் கூடுதல் செயலாளர் திரு சரண்ஜித் சிங் மற்றும் டிபிஐஐடி இயக்குநர் திருமதி சுப்ரியா தேவஸ்தலி ஆகியோர் நேற்று  புதுதில்லியில் சரஸ் ஆஜீவிகா விற்பனை நிலையத்தில் ஓடிஓபி சுவரை திறந்து வைத்தனர். சரஸ் ஆஜீவிகா விற்பனை நிலையத்தில் உள்ள ஓடிஓபி சுவர்  இந்த இரண்டு முக்கிய அமைச்சகங்களுக்கு இடையிலான இணக்கமான கூட்டு செயல்பாட்டின் அடையாளமாக உள்ளது.
சரஸ் ஆஜீவிகா என்பது இந்திய அரசின் ஊரக வளர்ச்சி அமைச்சகத்தின் தீனதயாள் அந்தியோதயா திட்ட முன்முயற்சி ஆகும். சரஸ் ஆஜீவிகா, மகளிர் கைவினைஞர்கள் மற்றும் சுய உதவிக் குழுக்களை மேம்படுத்துவதில் சிறப்பு கவனம் செலுத்துகிறது.
சுகாதாரம் மற்றும் குடும்ப நலத்துறை அமைச்சகம்
தொடர்ந்து 2வது நாள் : கொரோனா தினசரி தொற்று பாதிப்பு சுமார் 30,000
நாட்டில் கடந்த 2 நாட்களாக, தினசரி கொரோனா பாதிப்பு சுமார் 30,000 என்ற அளவில் பதிவாகிறது. கடந்த 24 மணி நேரத்தில் 29,163 பேருக்கு புதிதாக தொற்று ஏற்பட்டுள்ளது. கடந்த 10 நாட்களாகவே, தினசரி தொற்று பாதிப்பு 50,000க்கும் குறைவாக உள்ளது.
ஐரோப்பா, அமெரிக்க நாடுகளில் தொற்று பாதிப்பு அதிகரிக்கும் நிலையில், நம் நாட்டில் கொவிட்டுக்கு ஏற்ற நடவடிக்கைகளைப் பரவலாக பின்பற்றுவதால், தொற்று பாதிப்பு குறைவாக உள்ளது குறிப்பிடத்தக்கது.
தினசரி தொற்று பாதிப்பை விட, தினசரி குணமடைவோர் எண்ணிக்கை அதிகரிக்கும் போக்கு தொடர்கிறது. கடந்த 24 மணி நேரத்தில் 40,791 பேர் குணமடைந்துள்ளனர்.
அரசு, கொவிட் பரிசோதனையை நாடு முழுவதும் தொடர்ந்து அதிகளவில் மேற்கொண்டு வருகிறது. மொத்த பரிசோதனை எண்ணிக்கை இன்று 12,65,42,907 -ஆக அதிகரித்துள்ளது. இது ஒட்டு மொத்த தொற்று பாதிப்பை 7.01 சதவீதமாகக் குறைத்துள்ளது.
நாட்டில் தற்போது கொவிட் சிகிச்சை பெறுபவர்களின் எண்ணிக்கை 4,53,401 -ஆக உள்ளது. இது மொத்த பாதிப்பில் 5.11 சதவீதம்.
நாட்டில் குணமடைந்தோரின் மொத்த எண்ணிக்கை 82,90,370 ஆக உள்ளது. இதனால் குணமடைந்தோர் வீதம் தற்போது 93.42 சதவீதமாக அதிகரித்துள்ளது.
கடந்த 24 மணி நேரத்தில் 449 பேர் உயிரிழந்துள்ளனர். இவர்களில் 78.40 சதவீதம் பேர் 10 மாநிலங்களையும், யூனியன் பிரதேசங்களையும் சேர்ந்தவர்கள்.
மேலும் விவரங்களுக்கு, இந்த ஆங்கில செய்திக் குறிப்பைப் படிக்கவும்
https://pib.gov.in/PressReleasePage.aspx?PRID=1673386
(
பிரதமர் அலுவலகம்
மேற்கு வங்கத்தின் சிடால் குச்சியில் வேன் மீது மின்சாரம் தாக்கி உயிரிழந்தோருக்கு பிரதமர் இரங்கல்
பாதிக்கப்பட்டவர்களுக்கு பிரதமரின் தேசிய நிவாரண நிதியிலிருந்து நிதியுதவி வழங்கப்படும் என்று அறிவிப்பு
மேற்கு வங்கத்தின் சிடால்குச்சியில் வேன் மீது மின்சாரம் தாக்கியதில் ஏற்பட்ட உயிரிழப்பு குறித்து பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார்
விபத்தில் பாதிக்கப்பட்டவர்களுக்கு பிரதமரின் தேசிய நிவாரண நிதியிலிருந்து நிதியுதவி வழங்கப்படும் என்றும் திரு மோடி அறிவித்துள்ளார்.
இது குறித்து பிரதமர் அலுவலகம் வெளியிட்டுள்ள ட்விட்டர் பதிவில்;
“மேற்கு வங்க மாநிலம் சிடால்குச்சியில் வேன் மீது மின்சாரம் தாக்கியதன் காரணமாக உயிரிழப்பு ஏற்பட்டதை அறிந்து மிகுந்த மனவேதனை அடைந்தேன். உயிரிழந்தோரின் குடும்பங்களுக்கு இரங்கலைத் தெரிவித்துக் கொள்கிறேன். காயமடைந்தவர்கள் விரைவில் குணமடைய வேண்டுகிறேன் : பிரதமர்”
“உயிரிழந்தோரின் குடும்பங்களுக்கு பிரதமரின் தேசிய நிவாரண நிதியிலிருந்து தலா ரூ.2 லட்சம் வழங்கப்படும். காயமடைந்தவர்களுக்கு ரூ.50,000 வழங்கப்படும்: பிரதமர்” என்று தெரிவிக்கப்பட்டுள்ளது.
-----
(
பிரதமர் அலுவலகம்
மொரிஷியஸில் பேரரசர் சத்ரபதி சிவாஜியின் சிலை நிறுவப்பட்டதற்கு பிரதமர் மகிழ்ச்சி தெரிவித்துள்ளார்
மொரிஷியஸில் பேரரசர் சத்ரபதி சிவாஜியின் சிலை நிறுவப்பட்டதில் ஒவ்வொரு இந்தியனும் பெருமைப்படுவதாக பிரதமர் திரு.நரேந்திர மோடி தெரிவித்துள்ளார்.
மகாராஷ்டிர துணை முதலமைச்சர் திரு.தேவேந்திர ஃபட்னாவிஸின் ட்விட்டர் பதிவுக்குப் பதிலளித்த பிரதமர், "ஒவ்வொரு இந்தியரும் இதைப் பார்த்து பெருமிதம் கொள்கிறார்கள்! பேரரசர் சத்ரபதி சிவாஜியின் எண்ணங்கள் உலகளவில் எதிரொலிக்கின்றன. மொரிஷியஸ் பிரதமர் குமார் ஜக்நாத்தின் வருகை இந்த நிகழ்வை மேலும் சிறப்பானதாக்கியுள்ளது" எனக் குறிப்பிட்டுள்ளார்.
சுகாதாரம் மற்றும் குடும்ப நலத்துறை அமைச்சகம்
அடுத்த 3 நாட்களில் மாநிலங்களுக்குக் கூடுதலாக 52,26,460 கொவிட் தடுப்பூசிகள்
நாடு தழுவிய தடுப்பூசித் திட்டத்தின் ஒரு பகுதியாக அடுத்த மூன்று நாட்களில் கூடுதலாக 52,26,460 தடுப்பூசி டோஸ்களை மத்திய அரசு, மாநிலங்களுக்கும் யூனியன் பிரதேசங்களுக்கும் வழங்கவிருக்கிறது.
இந்திய அரசு இதுவரை, 28.50 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும், இலவசமாக வழங்கியுள்ளது. இன்று காலை 8 மணி வரையிலான தரவுகளின் அடிப்படையில், மொத்தம் 25,63,28,045 டோஸ் தடுப்பூசி  பயன்படுத்தப்பட்டுள்ளன.
சுமார் 2.87 கோடி  கொவிட் தடுப்பூசி டோஸ்கள், மாநிலங்கள் மற்றும் யூனியன் பிரதேசங்களின் கையிருப்பில் உள்ளன.
தாராளமயமாக்கப்பட்ட விலை நிர்ணயம் மற்றும் துரிதப்படுத்தப்பட்ட மூன்றாம் கட்ட கொவிட்-19 தடுப்பூசி உத்தி, மே 1 முதல் தொடங்கப்பட்டுள்ளது. இந்த உத்தியின் கீழ் ஒவ்வொரு மாதமும் மத்திய மருந்துகள் ஆய்வகம் அனுமதி அளித்த மொத்த தடுப்பூசிகளில் 50 சதவீதத்தை இந்திய அரசு கொள்முதல் செய்து, மாநில அரசுகளுக்கு இலவசமாக வழங்கிவருவது குறிப்பிடத்தக்கது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1728448
சாலைப் போக்குவரத்து மற்றும் நெடுஞ்சாலைத்துறை அமைச்சகம்
E20 எரிபொருளை பயன்பாட்டுக்கு அறிமுகப்படுத்துவது குறித்த பொதுமக்களின் கருத்துகளை போக்குவரத்து அமைச்சகம் வரவேற்கிறது
E20 எரிபொருளை பயன்பாட்டுக்கு அறிமுகப்படுத்துவது குறித்த பொதுமக்களின் கருத்துகளை மத்திய சாலைப் போக்குவரத்து மற்றும் நெடுஞ்சாலைகள் அமைச்சகம் வரவேற்றுள்ளது.
பெட்ரோலுடன் 20 சதவீதம் எத்தனால் கலந்து, வாகன எரிபொருளாக அதைப் பயன்படுத்துவதே E20 என்று அழைக்கப்படுகிறது.
E20 எரிபொருளுக்கு உகந்த வாகனங்களை உற்பத்தி செய்வதற்கும் இந்த அறிவிப்பு வழிவகை செய்கிறது. மாசைக் குறைப்பதோடு மட்டுமில்லாமல், எண்ணெய் இறக்குமதிச் செலவுகளைக் கட்டுப்படுத்தவும் இது உதவும்.
இதன் மூலம் அந்நியச் செலாவணி மிச்சமாகும், அதோடு நாட்டின் எரிசக்திப் பாதுகாப்பும் வலுவடையும்.
மேலும் விவரங்களுக்கு இந்த ஆங்கில செய்திக் குறிப்பை பார்க்கவும்:
https://pib.gov.in/PressReleasePage.aspx?PRID=1681730
சாலைப் போக்குவரத்து மற்றும் நெடுஞ்சாலைத்துறை அமைச்சகம்
டயர்கள், பாதுகாப்புக் கண்ணாடி ஆகியவற்றுக்கான நெறிமுறைகளை மத்திய சாலைப் போக்குவரத்து மற்றும் நெடுஞ்சாலை அமைச்சகம் அறிவிப்பு
மத்திய சாலைப் போக்குவரத்து மற்றும் நெடுஞ்சாலை அமைச்சகம், மத்திய மோட்டார் வாகன நெறிமுறைகள் 1989-ல் சில மாற்றங்களைச் செய்துள்ளது.
டயர் அழுத்தக் கண்காணிப்பு முறை, டயர் பழுதுபார்க்கும் பொருட்கள் அடங்கிய பொட்டலம், கூடுதல் டயருக்கான தேவை, பாதுகாப்புக் கண்ணாடி ஆகியவை தொடர்பான நெறிமுறைகளில் குறிப்பிடத்தக்க மாற்றங்கள் செய்யப்பட்டுள்ளன. இது தொடர்பான விரிவான தகவல்களுக்கு - https://pib.gov.in/PressReleasePage.aspx?PRID=1640350
|
கலாசாரத்துறை அமைச்சகம்
|
பிரயாக்ராஜில், கும்பமேளா-2019-க்கான ஏற்பாடுகள் தயார்
உலகிலேயே மனித குலம் அதிகளவில் ஒரே இடத்தில் சங்கமிக்கும் கும்பமேளா-2019, பிரயாக்ராஜில் 2019 ஜனவரி 15 செவ்வாயன்று அதிகாலை தொடங்கவுள்ளது. அப்போது, முதலாவதாக சாதுக்கள் புனித நீராடுவர். இதுவே கும்பமேளாவின் தொடக்கமாகும். இதையொட்டி, அமைதியாக நீராடுவதற்கான பிரம்மாண்ட ஏற்பாடுகளை கும்பமேளா நிர்வாகம் மேற்கொண்டிருப்பதுடன், சாதுக்கள் தங்களது முகாம்களிலிருந்து புனித நீராடுவதற்காக பேரணியாகச் செல்லும் பாதையில் விரிவான பாதுகாப்பு ஏற்பாடுகளும் செய்யப்பட்டுள்ளது. கும்பமேளா நடைபெறும் பகுதியில் நாளை  முதல் வாகனங்கள் நுழைவதற்கும் தடை விதிக்கப்பட்டுள்ளது.
பிரயாக்ராஜ் கும்பமேளா – 2019 நிகழ்ச்சிகளை ஒளிபரப்ப பிரசார் பாரதியின் தூர்தர்ஷன் மற்றும் அகில இந்திய வானொலி ஆகியவை சிறப்பான ஏற்பாடுகளை செய்துள்ளன. அகில இந்திய வானொலி, கும்பவாணி என்ற பெயரில் ஒரு கிலோவாட் சக்தி கொண்ட பண்பலை ஒலிபரப்பு கருவியையும் அங்கு நிறுவியுள்ளது. அலகாபாத் அகில இந்திய வானொலி நிலையம் இந்த மையத்திலிருந்து நிகழ்ச்சிகளை ஒலிபரப்பும். இந்த பண்பலை அலைவரிசை நாளை காலை மணி 5.55 முதல் ஒலிபரப்பு சேவையை துவங்கி, இரவு மணி 10.05 வரை தொடரும். இந்த ஒலிபரப்பு 2019 மார்ச் 4 வரை நடைபெறும். இந்த சிறப்பு ஒலிபரப்பு 35 கிலோமீட்டர் சுற்றளவுக்கு கேட்கும். கும்பவாணி பண்பலை அலைவரிசை மூலம் கும்பமேளா பற்றிய நிகழ்ச்சிகளை யூ-டியூப் - பிலும் நேரடியாக ஒளிபரப்ப அகில இந்திய வானொலி ஏற்பாடு செய்துள்ளது.
மகர சங்கராந்தி தினமான ஜனவரி 15, மவுனி அமாவாசை தினமான பிப்ரவரி 4 மற்றும் வசந்த பஞ்சமி தினமான பிப்ரவரி 10 அன்றும் சாதுக்களின் புனித நீராடல் நிகழ்ச்சிகளை தூர்தர்ஷன் மற்றும் அகில இந்திய வானொலி நேரடியாக ஒலிபரப்ப உள்ளன. பவுஷ் பூர்ணிமா, மாகி பூர்ணிமா மற்றும் மகா சிவராத்திரி தினங்களில் நடைபெறவுள்ள புனித நீராடல் நிகழ்ச்சிகளும் டி.டி.உ.பி. மற்றும் டி.டி. இந்தியா அலைவரிசைகளில் நேரடி ஒளிபரப்பு செய்யப்பட உள்ளன. ஜனவரி 15 முதல் கும்பமேளா பற்றிய சிறப்பு நிகழ்ச்சிகளை தினந்தோறும் 3 மணிநேரம் ஒளிபரப்பவும் தூர்தர்ஷன் ஏற்பாடு செய்துள்ளது.
கும்பமேளா: வரலாற்று முக்கியத்துவம்
பிரயாக்ராஜில், கங்கை-யமுனை-சரஸ்வதி நதிகள் சங்கமிக்கும் இடத்தில், மகர சங்கராந்தி தினமான ஜனவரி 15 அன்று நடைபெறவுள்ள கும்பமேளாவின் முதலாவது புனித நீராடல் நிகழ்ச்சியில் பங்கேற்பதற்காக, ஏராளமான சாதுக்கள், சாமியார்கள், சாதாரண பக்தர்கள் மற்றும் உலகெங்கிலும் உள்ள சுற்றுலாப் பயணிகள் வந்த வண்ணம் உள்ளனர். சாதுக்களின் முதலாவது புனித நீராடல் நிகழ்ச்சி, யாத்ரிகர்கள் மற்றும் சுற்றுலாப் பயணிகளை அதிகளவில் ஈர்ப்பதாக அமையும்.
இந்துக்களின் நாட்காட்டிப்படி, மாக் மாதத்தில் பிரயாக்ராஜில் கும்பமேளா நடைபெறும். சாதாரண கும்பமேளா ஆறு ஆண்டுகளுக்கு ஒருமுறையும், மகா கும்பமேளா 12 ஆண்டுகளுக்கு ஒருமுறையும் நடைபெறும். 2013 ஆம் ஆண்டு நடைபெற்ற மகா கும்பமேளாவிற்காக 700 ஹெக்டேர் பரப்பளவில் ஏற்பாடுகள் செய்யப்பட்ட நிலையில், இந்த ஆண்டு பிரயாக்ராஜ் கும்பமேளாவிற்காக 3,200 ஹெக்டேர் பரப்பளவில் விரிவான ஏற்பாடுகள் செய்யப்பட்டுள்ளது.
கும்பமேளாவை முன்னிட்டு உத்தரப்பிரதேச அரசு சாலை போக்குவரத்துக் கழகம், 6000 சிறப்பு பேருந்துகளை இயக்குவதுடன், உத்தரப்பிரதேசம் மற்றும் நாட்டின் பல்வேறு பகுதிகளிலிருந்து ஏராளமான சிறப்பு ரயில்களும் இயக்கப்படுகிறது. இவைதவிர, நாட்டின் பல்வேறு முக்கிய நகரங்களில் இருந்து சிறப்பு விமானங்களும் இயக்கப்படுகிறது. புதிதாக இயக்கப்படும் விமானங்களை கையாள ஏதுவாக, இங்கு புதிதாக கட்டப்பட்டுள்ள விமான நிலையமும் விரைவில் திறக்கப்பட உள்ளது. இதுதவிர, கும்பமேளாவிற்கு வரும் யாத்ரிகர்கள் குறைந்த செலவில் தங்குவதற்காக குடில்களும் அமைக்கப்பட்டுள்ளன.
கலாசாரத்துறை அமைச்சகம்
பிப்ரவரி 15-16 தேதிகளில் இந்தியாவில் அருங்காட்சியகங்களை மறுவடிவமைத்தல் குறித்த உலக உச்சிமாநாட்டுக்கு முதன்முறையாக மத்திய கலாச்சார அமைச்சகம் ஏற்பாடு
பிப்ரவரி 15-16 தேதிகளில் இந்தியாவில் அருங்காட்சியகங்களை மறுவடிவமைத்தல் குறித்த உலக உச்சிமாநாட்டுக்கு முதன் முறையாக மத்திய கலாச்சார அமைச்சகம் ஏற்பாடு செய்துள்ளது.
விடுதலையின் அமிர்தப் பெருவிழாவின் கீழ், இந்தியாவின் மக்கள், கலாச்சாரம் மற்றும் சாதனைகளைப் பறைசாற்றும் இந்த உச்சிமாநாடு ஏற்பாடு செய்யப்பட்டு வருகிறது.
முன்னணி பிரமுகர்கள், நிபுணர்கள், அருங்காட்சியக கள வல்லுனர்கள் ஆகியோரை ஒருங்கிணைத்து உலகில் அருங்காட்சியகங்களை பாதுகாக்க மேற்கொள்ளப்படும் நடைமுறைகள், உத்திகள் குறித்து இந்த உச்சிமாநாட்டில் விவாதிக்கப்படும். ப்ளூம்பர்க் ஒத்துழைப்புடன் இது நடத்தப்படுகிறது.
மத்திய கலாச்சாரத்துறை அமைச்சர் திரு ஜி கிஷன் ரெட்டி இதனைத் தொடங்கிவைக்கிறார். இந்த உச்சிமாநாடு குறித்து கூறிய அமைச்சர், மனித நாகரிகத்தின் செழுமையான கலாச்சார பாரம்பரியத்தை இந்தியா கொண்டுள்ளது. விடுதலையின் அமிர்தப் பெருவிழாவை நாம் கொண்டாடி வரும் நிலையில், நமது கலாச்சார பாரம்பரியத்தை பாதுகாப்பதில் கவனத்தை செலுத்துவது பெருமைக்குரியதாகும். இந்தியாவின் 1000-க்கும் மேற்பட்ட அருங்காட்சியகங்கள் கலாச்சார பாரம்பரியத்தை பாதுகாக்கும் சின்னங்களாக மட்டும் இல்லாமல் வருங்கால சந்ததியினருக்கு கற்பிக்கும் இடங்களாகவும் திகழ்கின்றன என்று தெரிவித்தார்.
ஆன்லைனில் இரண்டு நாட்கள் நடைபெறும் இந்த உச்சி மாநாட்டில் பொது மக்களும் பங்கேற்கலாம். இதில் கலந்து கொள்ள https://www.reimaginingmuseumsinindia.com/ -ஐ அணுகவும்.
மேலும் கூடுதல் விவரங்களுக்கு #MuseumsReimagined என்ற தகவல் பலகையை பின்பற்றவும்.